Unnsenn fruntlikenn groet myt vormogen alles gudenn tovorenn. Ersame wyse herenn, bisunderen gudenn frunde. De erwerdige groetmogende here mester to Lifflande hefft uns unlanges dorch syner gnadenn scriffte entdecket van ansettinge eynes nyen stapels to Wyborch, dat denne eyne grote starckinghe unde entsettinge den Russen, den stedenn unde gantzeme lande to Lifflande ene sweckinge, schaden unde vorderff inbringen solde, van uns unde den Wendeschenn hanzestedenn fruntlick begerende, to vorderve der stede unde landes Lifflande sodanes dorch de unse nicht to vorgunnende eder to stadende etc. Dar van wii vor der entfanginge syner gnaden scriffte sodanes nicht gestadenn, sunder alle schepe, de to Revale woldenn, so de schipper hir sedenn unde doch villichte in meninge weren to Wyborch to wesende, rosteret hebben, vmme to certificerende, dat se to Revale segelen unde dar ock lossen wolden, dat alles deme gemeynen besten unde juw to gude is bescheen. Is uns nu bygekomen, dat etlike juwes raides medekumpane unde borgere to Wyborch tegen der gemeynen hanzestede ere recesse, bolevinghe unde statute, juwer stath in bisundernheit ock anderen stedenn unde dem lande to Lifflande to vorvange, schaden unde ewigen vorderve etlike schepe gefrachtet unde dar hen segelen hebben laten, umme de vaert dar to makende, dat wii den unsen ungerne unser stadt, dar God vor sii, to vorfange solden willen vorgunnen noch gestaden, welck uns nicht weynich juwe egenne vordarff to vormerckende sere groet befromdet; beduncket uns ock, desulven eren egen nuth soken, dar dorch eyn benyderen juwer egennen stath wolfart unde bestentnisse hebben unde siick deshalven groffliken vormercken laten, dat ummer so nicht behorede, want uns juwer stath wolfarth sere leff, unde juwe vordarff getruwelich van herten leyt were, des gii uns genszlick wol mogen belovenn. Och so gii sulves mogen mercken, alse eyn dinck in eyne vaerth unde gewonheit kumpt, is id dar van qwatliken to bringende, hebben dar umme juwer stath tho bestantnisse, juw unde den juwen to gude ernstliken by hogen penen ende vorlese des gudes unsen borgeren unde kopludenn vorboden, ere gudere nicht to Wyborch, sunder na juwer stath tome stapele na older gewonheit to sendende, deger fruntlick begerende, desse dinge to herten to nemende unde wol to betrachtende unvortogetelick juwer egennen wolfarth unde stath bestentnisse, gii ensodanes nicht mer gunnen noch gestadenn; beduncket uns raitsam; unde dat gii de juwe ock dar vor warschuwen, siick vor schadenn unde vorderff to vorwachtende. Welck wii juw in guder andacht to kennende geven hopende, gii id ock int beste vormerkenn unde to gude upnemen willen. Gode deme heren salichliken bevolen. Screven under unser stath secrete ame dage Viti martiris anno etc. 80. Borgermeistere unde raitmanne der stath Lubeke. Adress: Denn ersamenn unnde wiisenn mannen, herenn borgermeisterenn unde raithmannen to Revale, unsenn bisunderenn gudenn frundenn.